b"\n_START_ARTICLE_\nLeipzig\n_START_SECTION_\nHist\xc3\xb2ria\n_START_PARAGRAPH_\nLa primera not\xc3\xadcia de la ciutat \xc3\xa9s un document del 1015 que parla d'un assentament eslau, i el 1165 ja t\xc3\xa9 un privilegi de mercat._NEWLINE_En aquesta ciutat va treballar i est\xc3\xa0 enterrat Johann Sebastian Bach. Tamb\xc3\xa9 va ser organista oficial de l'esgl\xc3\xa9sia de Sant Tom\xc3\xa0s, fins a la seva mort, el compositor Johann Georg Hermann Voigt (1769-1811), i August M\xc3\xbchling (1786-1847) els quals, malgrat no ser gaire coneguts, encara s'interpreten moltes obres d'ells. Richard Wagner hi va n\xc3\xa9ixer el 1813. Tamb\xc3\xa9 en aquesta ciutat hi va treballar durant molts anys, Moritz Vogel, que va fer una tasca molt important en les escoles, ensenyant la m\xc3\xbasica per a piano en tots els graus escolars._NEWLINE_El 19 d'octubre de 1813 Leipzig fou testimoni de la primera derrota de Napole\xc3\xb3 I a l'anomenada Batalla de les Nacions, en record de la qual fou erigit, el 1911, el V\xc3\xb6lkerschlachtsdenkmal amb una plataforma amb vista panor\xc3\xa0mica a 91 m d'al\xc3\xa7ada._NEWLINE_A l'esgl\xc3\xa9sia de Sant Nicolau s'hi van celebrar les oracions per la pau, punt de partida de la revoluci\xc3\xb3 pac\xc3\xadfica de 1989 que va conduir a la reunificaci\xc3\xb3 alemanya. Els precs dels dilluns, que despr\xc3\xa9s es convertiren en manifestacions pac\xc3\xadfiques, obriren la porta a la revoluci\xc3\xb3 de la Rep\xc3\xbablica Democr\xc3\xa0tica Alemanya._NEWLINE_A l'inici del 1945, Leipzig va ser el teatre d'una s\xc3\xa8rie de crims de la fase final, poc abans de la desfeta i la rendici\xc3\xb3 incondicional de la Wehrmacht a la Segona Guerra Mundial. El 12 d'abril 53 presoners alemanys i estrangers van ser morts a la vora de la ciutat, el 13 d'abril 32 arrestats alemanys, francesos, austr\xc3\xadacs i txecoslovacs s\xc3\xb3n morts a una caserna de la Wehrmacht i el 18 d'abril almenys 80 presoners del camp de Leipzig-Thekla, una extensi\xc3\xb3 del camp de Buchenwald s\xc3\xb3n cremats vius pels SS, durant la \xc2\xabmassacre d'Abtnaundorf\xc2\xbb.    _NEWLINE_La Universitat de Leipzig, la segona m\xc3\xa9s antiga d'Alemanya, va ser fundada el 1409 per docents i estudiants alemanys expulsats de la Universitat de Praga. Al voltant d'aquest fet va comen\xc3\xa7ar el desenvolupament de la ciutat com a centre del dret alemany i de la ind\xc3\xbastria editorial. Entre el 1953 i el 1990 aquesta universitat era coneguda amb el nom de Karl-Marx Universit\xc3\xa4t._NEWLINE_Actualment Leipzig \xc3\xa9s una important seu firal que atreu professionals de tot Europa. El dret de Fira Imperial li fou atorgat per l'emperador Maximili\xc3\xa0 I, el qual va ser confirmat el 1507, i, a m\xc3\xa9s, va conferir a la ciutat el dret d'emmagatzematge (Stapelrecht), que obligava als comerciants que hi estaven de pas de posar en venda les seves mercaderies durant uns dies.\n_START_SECTION_\nTransports\n_START_PARAGRAPH_\nLeipzig \xc3\xa9s un nus ferroviari important, tant del nord cap al sud com de l'est cap a l'oest. A pocs quil\xc3\xb2metres de la ciutat hi ha dos aeroports: el de Leipzig-Halle i el d'Altenburg-Nobitz."